Evaluering+af+sæsonkalender

**Mail fra Grafikgruppen med evaluering af sæsonkalenderen:**
Da grafikgruppen ikke havde mulighed for at deltage til kollektivgruppemødet sidst, får I her en skriftlig update på sæsonkalenderen.

__1) Hvordan har responsen været på kalenderne?__
Grafikgruppen var ude i alle afdelinger og sælge sæsonkalendre 1-3 onsdage i streg. Generelt fik vi positiv feedback på kalenderen. Folk var positive omkring: - at de kunne få noget fysisk med hjem fra kbh ff - god at skrive vagter og bestilte poser ind på - god at give/vise til venner som måske vil være medlemmer For os var det fedt at tale med mange medlemmer og fortælle om kalenderen, grafikgruppen og forklare om kbh ff's logo

Problematiske aspekter: - der blev efterspurgt en kalender for hele året i stedet for sæson vis - medlemmer havde ikke 20 kr ekstra i kontanter til at betale - medlemmer er ikke vant til at købe andet end grøntsager i kbh ff og blev overrasket over kalenderen - medlemmer ville gerne have den gratis

__2) Hvordan er det gået med salget?__
Salget gik lidt mere op ad bakke end forventet, i forhold til hvor meget energi vi lagde i at sælge dem. Dog ser det ikke helt galt ud med økonomien. Grafikgruppen ansøgte oprindelig om 6.840 kr til tryk af 1.000 stk, men indhentede et tilbud fra et hjerteligt trykkeri som var over 2.000 kr billigere ved tryk af 500 stk (meget normalt at halvt antal ikke er halv pris/ jo flere, jo billigere stk pris). Vi vurderede at 500 stk var et mere realistisk antal at få solgt og valgte derfor dette tilbud. Vi fik solgt for 3660 kr. Der er blevet oprettet en merkur konto til pengene. Spørgsmålet er om disse skal tilbagebetales eller skal finansiere fremtidige projekter?

__3) Hvilke erfaringer har I gjort jer på baggrund af projektet?__
Det faktum at kalenderen havde en defineret "levetid" var problematisk, hvilket vi i forvejen til dels var forberedt på. Dette betød at vi havde et vist tidsrum (omkring tre uger) til at få solgt kalendrene før de begyndte. Da kalenderen var en helt ny vare i løssalg og derfor krævede lidt forklaring og reklame, stod grafikgruppen selv og mobiliserede venner til at stå i afdelingerne og sælge dem. Dette var også nødvendigt for at holde regnskabet adskilt fra andre løssalgsvarer. Til en anden gang skulle dette nok gøres smartere. Kalenderen var et initiativ som kom fra grafikgruppen selv. Sigtet var at lave et brugbart materiale til medlemmerne (skrive vagter/bestilte poser) og samtidig formidle kbh ff's værdier og gøre en ekstra indsats for at sprede kendskabet til og genkendeligheden i kbh ff's grafiske udtryk. Kommunikationsgruppen har tidligere kontaktet grafikgruppen og efterlyst materiale de kan uddele til arrangementer kbh ff deltager i. Derfor vil et tættere samarbejde mellem de to grupper fremadrettet, være en fordel således at materialerne kan komme til sin ret.

__4) Er det noget, som I ønsker at gå videre med? Og i så fald hvordan?__
Efter endt salg af kalenderen har vi i gruppen evalueret den og forløbet. Salget af kalenderen var kulminationen på et meget arbejdsomt forår for grafikgruppen. Ud over løbende "bestillingsopgaver" fra andre grupper i kbh ff, har vi været ude i de fleste lokalafdelinger og afholdt implementeringsworkshops, vi har udviklet sæsonkalenderen og lavet forslag til design af den nye hjemmeside. ((Desuden kan det i dobbelt parentes nævnes, at en fra gruppen har taget afgang fra en designskole, to har fået fast arbejde og en har fået et barn – Hurra!)) Derfor besluttede vi at skrue ned for selvgenerede opgaver og i stedet fokusere på de opgaver andre grupper bestiller hos os. Som tidligere nævnt ville vi se den som en fordel hvis grafik- og kommunikationsgruppen havde et tættere samarbejde, for at opnå de bedst mulige resultater.

De bedste hilsner Emilia, på vegne af grafikgruppen